钦定古今图书集成/明伦汇编/官常典/第626卷
## 钦定古今图书集成/明伦汇编/官常典/第626卷

| 钦定古今图书集成 明伦汇编 第六百二十六卷 |

| |

钦定古今图书集成明伦汇编官常典

第六百二十六卷目录

郡守部纪事四

郡守部杂录

官常典第六百二十六卷

《宋史吴延祚传》：“元载，延祚子，雍熙三年，知秦州。州民
李益者，为长道县酒务官，家饶于财，僮奴数千指，恣
横持郡吏短长，长吏而下皆畏之。民负息钱者数百
家，郡为督理如公家租调，独推官马伉不从。益遣奴
数辈，伺伉按行市中，拽之下马，因毁辱之。先是，益厚
赂朝中权贵为庇护，故累年不败。及伉屡表其事，又
为邸吏所匿，不得达。后因市马译者附表以闻，译因
入见，上其表。帝大怒，诏元载逮捕之。诏书未至京师，
权贵已报益，益惧亡命”，元载以闻。帝愈怒，诏州郡物
色急捕之，获于河中府民郝氏家，鞫于御史府，具得
其状，斩之，尽没其家。益子仕衡，先举进士，任光禄寺
丞，诏除籍，终身不齿。益之伏法，民皆饭僧相庆。端拱
初，迁西上阁门使。淳化二年，加领富州刺史，俄徙知
成都府。蜀俗奢侈，好游荡，民无赢馀，悉市酒肉为声
妓乐，元载禁止之。吏民细罪又不少贷，人多怨咎。及
王小波乱，元载不能捕灭，受代归阙，而成都不守。时
李仕衡通判华州，常衔元载因事杀其父，伺元载至
阙，遣人阅行装，收其关市之税，元载拒之，仕衡抗章
疏其罪，坐责郢州团练副使。

《合璧事类》：宋太宗朝，贾黄中知昇州。一日案行府库，
见扃锁甚严，发之，得宝货数千椟，皆李氏宫闱物，初
不隶于籍。黄中悉表上之。太宗叹曰：“府库之物有籍，
贪黯者尚冒禁取之，况此亡国之馀物乎？”赐钱二百
万，以旌其洁。

《宋史宗室传》：“不𢙯字仁仲，知开州。开在巴东，俗鄙陋，
不𢙯为兴学，俾民知孝义。郡有盐井，旧长吏必遣所
亲监之，私其利。不𢙯罢遣，盐利倍入，郡计用饶，以羡
馀代民输夏、秋两税及天申节银绢。在开二年，民绝
斗争，夜户不闭。诸司交荐，以比古循吏。转夔州转运
判官，开人数千遮城门不得行。”

《李虚己传》：“虚己父寅，举进士，起家为衢州司理参军。
虚己亦进士第，历知遂州。时太宗尝手书累二十馀
纸曰：‘公勤洁己，奉法除奸，惠爱临民者，乃可书为劳
绩。月给奉以实钱，命有司择群臣以治最闻者赐之。
时虚己受赐，因献诗自陈父子遭遇，荣及祖母。帝悦，
为批其纸尾曰：‘虚己学古入官，荣亲事生，奉书为郡’’”，
欲布新规，朕得良二千石矣。

《王禹偁传》：禹偁出知滁州，州境二虎斗，其一死食之
殆半。群鸡夜鸣，经月不止。冬雷暴作，禹偁手疏引《洪
范传》陈戒，且自劾。上询日官，云：守土者当其咎。上惜
禹偁才，是日命徙蕲州。禹偁上表谢，有“宣室鬼神之
问，不望生还；茂陵封禅之书，止期身后”之语。上异之，
果至郡，未逾月而卒。

《东轩笔录》：王禹偁在太宗末年以事责守滁州，到任
谢表略曰：“诸县丰登，苦无公事。一家饱煖，全荷君恩。”
禹偁有遗爱，滁州怀之，画于堂以祠焉。庆历中，欧阳
修责守滁州，观禹偁遗像而作诗曰：“偶然来继前贤
迹，信矣皆如昔日言。诸县丰登少公事，一家饱煖荷
君恩。想公风采犹如在，顾我文章不足论。名姓已光
青史上，壁间容貌任尘昏。”皆用其表中语也。

《宋史凌策传》：“策以集贤殿学士知益州。初，策登第，梦
人以六印加剑上遗之。其后往剑外，凡六任，时以为
异。”

《张咏传》：“咏知益州时，李顺构乱，王继恩、上官正总兵
攻讨，缓师不进。咏以言激正，勉其亲行，仍盛为供帐
饯之。酒酣，举爵属军校曰：‘汝曹蒙国厚恩，无以塞责，
此行当直抵寇垒，平荡丑类。若老师旷日，即此地还
为尔死所矣’。正由是决行深入，克捷时寇略之际，民
多胁从，咏移文谕以朝廷恩信，使各归田里。民间讹”
言，有白头翁午后食人儿女，一郡嚣然。至暮，路无行
人，既而得造讹者戮之，民遂帖息。咏曰：“妖讹之兴，沴
气乘之。妖则有形，讹则有声。止讹之术，在乎识断，不
在厌胜也。”

《后山谈丛》：乖崖自成都召为参知政事，既至而脑疽
大作，不可巾悫。乖崖自陈求补外，真宗使软裹赴朝，
乖崖曰：“岂可以臣一人而坏朝廷法制耶？”乃知杭而
疾愈。上闻之，使中人往视之，言且将召也。丁晋公以
白金千两赐使者，还言如故，乃不召。

《宋史邢昺传》：昺以刑部侍郎兼祭酒学士，以羸老艰
于趋步。上前自陈曹州故乡，愿给假一年，归视田里俟明年郊祀还朝。上命坐慰劳之，因谓曰：“便可权本
州，何须假耶？”昺又言杨砺、夏侯峤同为府僚，二臣没
皆赠尚书。上悯之，翌日，谓宰相曰：“此可见其志矣。”即
超拜工部尚书，知曹州，职如故。入辞日，赐袭衣、金带。
是日，特开龙图阁，召近臣宴崇和殿，上作五、七言诗
二首赐之，预宴者皆赋。昺视壁间《尚书》《礼记图》，指《中
庸》篇曰：“凡为天下国家有九经。”因陈其大义，上嘉纳
之。及行，又令近臣祖送，设会于宜春苑。

《墨客挥犀》：“李侍郎性清介简重，知杭州，恶其俗轻靡，
不事游燕。一日微雪，遽命出郊，众谓当召宾朋为高
会，乃独访林逋处士，清谈至暮而归。任中未尝买物，
及去，惟市《白乐天集》一部而已。”

包枢密知府，礼上日，众吏咸请讳，公曰：“何讳也？”吏曰：
“公祖先之名，群吏当避之。”公瞋目曰：“吾无所讳，惟讳
吏之有赃污者。”吏惧而引去。吁，公儒者之通敏者也。
任府尹十馀年，民吏称为神明。然为大尹十馀年，近
世亦稀有。

《宋史欧阳修传》：“修知滁州，自号醉翁，晚更号六一居
士。凡历数郡，不见治迹，不求声誉，宽简而不扰，故所
至民便之。或问：‘为政宽简而事不弛废，何也’？曰：以纵
为宽，以略为简，则政事弛废而民受其弊。吾所谓宽
者，不为苛急；简者，不为烦碎耳。”

《刘敞传》：“敞字原父，知扬州。扬之雷塘，汉雷陂也，旧为
民田，其后官取潴水而不偿以它田，主皆失业。然塘
亦破决不可漕，州复用为田。敞据塘旧券，悉用还民，
发运使争之，敞卒以予民。天长县鞫王甲杀人，既具
狱，敞见而察其冤，甲畏吏不敢自直，敞以委户曹杜
诱，诱不能有所平反，而傅致益牢。将论囚，敞曰：‘冤也’。”
亲按问之。甲知能为己直，乃敢告。盖杀人者，富人陈
氏也。相传以为神明。徙郓州。郓比易守，政不治，市邑
攘。公行敞决狱讼，明赏罚，境内肃然。客行寿张，道
中遗一囊钱，人莫敢取，以告里长，里长为守视，客还
取得之。又有暮遗物市中者，且往访之，故在。先是久
旱，地多蝗，敞至而雨，蝗出境。

《却扫编》：欧阳文忠公始自河北都转运谪守滁州，于
琅琊山间作亭，名曰“醉翁”，自为之记。其后王诏守滁，
请东坡大书此记而刻之，流布世间，殆家有之，亭名
遂闻于天下。政和中，唐少宰恪守滁，亦作亭山间，名
曰“同醉”，自作记且大书之，立石亭上，意以配前人云。
《东轩笔录》：职方郎中胡枚判吏部南曹，岁满，除知兴
元府。先是，由判曹得监司者甚众，枚素有所望，洎得
郡殊自失，历干执政，皆不允。时陈升之知枢密院，枚
往谒求荐，陈公辞以避位，执政不当私荐一士。枚愀
然叹息曰：“兴元道远，枚本浙人，家贫无力之任，惟有
两女，当卖人为婢，庶得赀以行耳。”陈公鄙其言，遽索
汤使起，枚得汤，三奠于地而辞去，陈大骇。时枚将还
浙右，待阙已登舟，其日作诗书于船窗曰：“西梁万里
何时到，争似怀沙入九泉。”是夕溺死汴水。初，执政以
枚无正室，疑奸吏谋杀之。方将穷治，会陈公言卖女
奠汤事，及得牖间自题之句，方信其失心而赴水也。
刘彝所至多善政。其知处州也，会江西饥歉，民多弃
子于道上。彝揭榜通衢，召人收养，日给广会仓米二
升，每月一次抱至官中看视。又推行于县镇细民利
二升之给皆为子养，故一境阑子无夭阏者。一日，谒
曾鲁公公亮，鲁公曰：“久知都官治状，屡欲进擢，然议
论有所不合，故少迟之，吾终不忘也。”彝曰：“人之淹速
屈伸，亦皆有命。今姓名已蒙记，而尚屈于不合之论，
亦某之命也。”鲁公叹曰：“比来士大夫见执政，未始不
有求，求而不得，即多归怨，而君乃引命自安。吾待罪
政府将十年，未见如君之言。”

《宋史晏殊传》：“殊出知宣州，数月，改应天府，延范仲淹
以教生徒。自五代以来，天下学校废，兴学自殊始。”
《富弼传》：“弼以资政殿学士出知郓州，移青州，兼京东
路安抚使。河朔大水，民流就食，弼劝所部民出粟，益
以官廪，得公私庐舍十馀万区，散处其人，以便薪水。
官吏自前资待缺寄居者，皆赋以禄，使即民所聚避
老”弱病瘠者廪之，仍书其劳，约他日为奏请山林陂
泽之利可资以生者，听流民擅取，死者为大冢葬之。
明年，麦大熟，民各以远近受粮归，凡活五十馀万人，
募为兵者万计。帝闻之，遣使褒劳，拜礼部侍郎。弼曰：
“此守臣职也。”辞不受。

《张方平传》：“方平知滑州，徙益州。未至，或扇言侬智高
在南诏，将入寇，摄守亟调兵筑城，日夜不得息，民大
惊扰。朝廷闻之，发陕西步骑兵仗，络绎往戍蜀。诏趣
方平行，许以便宜从事。方平曰：‘此必妄也。道遇戍卒，
皆遣归，他役尽罢。适上元张灯，城门三夕不闭，得卭
部译人始造此语者，枭首境上，而流其馀党，蜀人遂’”
安。

《赣州府志》：“余良肱字康臣，分宁人。天顺四年进士，历
大理寺丞，出知虔州，有惠政。先是，仕岭表者卒于官，
其妻若女不能自存，咸流落为人婢。良肱遇丧，车过虔州，必力为赈护之。出境孤女无所归者，捐俸嫁之。
改知南康，累迁光禄卿。”

孔宗翰字周翰，孔子四十六代孙，道辅之子。登进士
第。嘉祐中，权知州事。州城岁为水啮，东北隅尤易垫
圮。宗翰伐石为址，冶铁锢之，自是水不为患。尝以郡
《八景图》乞苏轼诗八首刻诸石。

《南窗纪谈》：傅献简公事仁、英两朝，居言路榻前论事，
是是非非，正色抗议，未尝少有苟容姑息之言。退而
与人道之，亦未尝少有矜骄自负之色。及出为郡，循
循然遵奉部条惟谨。或问之曰：“‘公以直节闻天下，今
虽为郡，谓当时有所緃舍，以自表见，奈何俛首奉法
如此，何以自别于常人乎’？公曰：‘不然。君子素其位而
行。言官行言事之职，牧守行守土之任，此古人所以
安分而明守也’。”闻者叹服。司马温公尝谓邵康节论
近代人物曰：“清、直、勇三者，人所难能也，吾于钦之谓
焉。”康节曰：“钦之清而不耀，直而不激，勇而不愠，尤为
难矣。”世以为知言。

《退朝录》：夏郑公为宣徽使、忠武军节度使，自河中府
徙判蔡州，道经许昌，时李邯郸为守，乃徙居他所，空
使宅以待之，夏公以为知体。

《合璧事类》：杜衍知乾州未满岁，安抚使察其治行，以
衍权凤翔府。二郡之民争于界上，一曰：“此我公也，汝
夺之。”一曰：“今我公也，汝何有焉？”

《东都事略》：“赵尚宽知唐州，按图记得召信臣故迹，复
三大陂，皆溉田万馀顷，废田尽为膏腴。仁宗下诏褒
美。王安石作《新田诗》，苏轼亦作《新渠》诗五章。”

《过庭录》：许将冲元以前执政知大名府，以刚略称。时
曹蒙御命察访，蔑视郡县，威令甚严，至大名，见冲元
当厅下轿。冲元出，见其倨甚，复入呼法司曰：“不知前
执政作守监司，得当厅下轿否？”法司具条白之，不许，
伫立曹甚久，复令白曹曰：“请就宾次，以全国体。”曹失
措而退。许接武迎之，谓曰：“在将无称，此乃朝廷礼耳。
公不可以人而轻国也。”曹气慑无语，更不问一毫事，
屏缩数日而去。

冲元察御僚属甚严，一日宾佐过厅，一都监曳皮鞋
而前，许问曰：“公何得此鞋？”都监以为美意，云：“某衙一
卒，能造枢密，或须之否？”许作色曰：“某非无此，但不敢
对同官著耳。”都监皇恐失措，坐间数十客，莫不各视
其足。先子自州为张子文所拉，沿檄至大名，坐中亲
睹此事。

《东轩笔录》：仁宗朝，两制近臣得罪，虽有赃污，亦止降
为散官，无下狱者，旋亦收叙。熙宁初，龙图阁学士祖
无择始以台官下秀州狱。是时郑獬知杭州，上章救
解，言甚切直。尔后，许将、沈季长、刘奉世、舒亶相继下
台狱，而天下习熟见闻，莫有为救解之者。

王章惠公随知扬州，许元以举子上谒，自陈世家，乃
唐许远之后。章惠率同僚上表，荐其忠烈之家，乞朝
廷推恩，而通判以下皆不从，章惠遂独状荐之，朝廷
以为郊社斋郎。元有材谋，晓钱谷，为江淮制置发运
判官，以至为使，凡十馀年，号为能臣。终天章阁待制。
韩忠宪公亿知扬州日，有大校李甲以财豪于乡里，
诬执其兄之子为他姓，赂里妪之貌类者，使认之为
己子，又醉其嫂而嫁之，尽夺其奁橐之畜。嫂侄皆诉
于州，提刑、转运使每勘劾，多为甲行赂于胥吏，其嫂
侄被笞掠，反自诬受杖而去，积十馀年矣。洎韩至，又
出诉。韩察其冤，因取前后案牍视之，皆未尝引乳医
为证。一日，尽召其党立庭下，出乳医示之，众皆伏罪，
子母复归如初。

范文正公仲淹自知开封，落待制，以吏部员外郎知
饶州。出都时惟王待制质饯，宿于城外，洎水道之官，
历十馀州，无一人出迎迓者。时陈恭公执中以龙图
阁直学士知扬州，迎送问劳甚至。虽时宰好恶能移
众人，而方正之士亦不可变也。

宋子京博学能文章，天资蕴藉，好游宴，以矜持自喜。
晚年知成都府，带《唐书》于本任刊修。每宴罢，盥漱毕，
开寝门，垂帘燃二椽烛，媵婢夹侍，和墨伸纸。远近观
者，皆知尚书修《唐书》矣，望之如神仙焉。

《宋史吕溱传》：溱以侍读学士知徐州，赐宴资善堂，遣
使谕曰：“此特为卿设，宜尽醉也。”诏自今由经筵出者
视为例。

《赵概传》：“概知洪州，州城西南薄章江，有汎溢之虞。概
作石堤二百丈，高五丈，以障其冲，水不为患。僚吏郑
陶、饶奭挟持郡事，为不法，前守莫能制。州之归化卒，
皆故时群盗。奭造飞语曰：‘卒得廪米陈恶，有怨言。不
更给善米，且生变’。概不答。卒有自容州戍迯归而犯
夜者，斩之以徇。因收陶奭抵罪，阖府股栗。加直集贤”
院、知青州，坐失举渑池令张诰免。久乃起监密州酒、
知滁州。山东有寇李二过境上，告人曰：“我东人也，公
尝为青州民，爱之如父母，我不忍犯。”率众去。

《闲燕常谈》：杜祁公守兖州，石守道卒于郡，恶之者谓
介伪死而北走，诏核实，祁公会僚属语之，众不敢当时龚辅之为掌书记，抗言曰：“介平生遒，谅有是耶？愿
以阖族保其必死。”祁公悚然，探怀中奏槁示之曰：“老
夫既保介矣，君年少，见义必为，岂可量哉！今世居下
位，而能执义抗言如辅之者，固难其人。而为郡守奖”
人之言，以成其美名。如祁公者，未之见也。

《墨客挥犀》：舒王性酷嗜书，虽寝食间，手不释卷，昼或
宴居默坐，研究经旨。知常州，对客语，未尝有笑容。一
日大会宾佐，倡优在庭，公忽大笑，人颇怪之。乃共呼
优人厚遗之曰：“汝之艺能，使太守开颜，其可赏也。”有
一人窃疑，公笑不由此，因乘间启公曰：“畴日席上，偶
思《咸》《恒》二卦，豁悟微旨，自喜有得，故不觉发笑耳。”
《宋史梅询传》：“询字昌言，历翰林侍读学士，累迁给事
中。在濠州，梦人告曰：‘吕丞相至矣’。既而吕夷简通判
州事，故待之甚厚。其后援询于废斥中，以至贵显，夷
简力也。”

《种世衡传》：世衡知环州，蕃部有牛家族奴讹者，素倔
彊，未尝出谒郡守，闻世衡至，遽郊迎。世衡与约，明日
当至其帐，往劳部落。是夕大雪，深三尺，左右曰：“地险
不可往。”世衡曰：“吾方结诸羌以信，不可失期。”遂缘险
而进。奴讹方卧帐中，谓世衡必不能至，世衡蹴而起
之，奴讹大惊曰：“前此未尝有官至吾部者，公乃不疑
我耶？”率其族罗拜听命。其后百馀帐皆自归，莫敢贰。
《却扫编》：杨侍读绘熙宁间知南京，有惠政。予及见故
老有能道当时事者，云：春秋劝农时，必微服屏骑从
至田野中，民莫知其太守也。有献浆水者，欣然为举
之。以是多知民间疾苦之实。亦以见前辈为政平易
如此。

《宋史范仲淹传》：淹子纯礼出知遂州，泸南有边事，调
度苛棘，纯礼一以静待之，辨其可具者，不取于民。民
图像于庐，奉之如神，名曰“范公庵。”草场火，民情疑怖，
守吏惕息俟诛，纯礼曰：“草湿则生火，何足怪。”但使密
偿之。库吏盗丝多罪至死，纯礼曰：“以棼然之丝而杀
之，吾不忍也。”听其家趣买以赎，命释其株连者。
《翰苑新书》：曾肇知应天府，当东南孔道，宴劳无虚日。
肇曰：“饰厨传以邀往来之誉，吾不为也。”乃积公帑之
馀，大兴学校，亲加训导，养成人才为多。

《汇苑详注》：曾巩为州，务去民疾苦，急奸盗而宽贫弱，
曰：“为害者不去，则吾民不宁。”齐俗悍强喜攻劫，至是
豪宗大姓敛手莫敢动，寇攘屏迹，州即肃清。

《却扫编》：王保和宣和末，河北盗起，以选出守大名，惨
酷弥甚，得盗辄杀之。然盗愈炽，自以杀人既众，且惩
开封之事，常惧人图己，所居辄以甲士环绕，然每对
客焚香。吕本宗舍人时从辟为帅属，和语曰：“此正所
谓‘兵卫森画戟，燕寝凝清香’者也。”

《临江府志》：“李大有字仲谦，新喻人。绍圣四年进士，累
擢中书门下省检校公事，权给事中，守虔州。宣和末，
金人犯京，诏诸道勤王。大有募义勇五千人，入援淮
甸，歌曰：‘天下奸臣皆守室，虔州太守独勤王’。后守三
衢，有宿寇猖獗，下车即平。”

《却扫编》：李修撰夔，丞相纲之父也。政和中，除守南阳。
迓者至，问帑廪所积几何，吏对尚可支半年。夔惊曰：
“吾闻国无三年之储，国非其国也。今止半年，何可为
哉！”即日上章请宫祠。

《老学庵笔记》：叶相梦锡守常州，民有比屋居者，忽作
高屋，屋山覆盖邻家，邻家讼之，谓他日且占地。叶判
曰：“东家屋被西家盖，仔细思量无利害，他时拆屋别
陈词，如今且以壁为界。”

贾表之，名公望，文元公之孙也。资禀甚豪，尝谓仕宦
当作御史，排击奸邪，否则为将帅，攻讨羌戎，馀不足
为也。故平居惟好猎，常自饲犬。有妾焦氏者，为之饲
鹰鹞，寝食之外，但治猎事，曰：“此所以寓吾意也。”晚守
泗州，翁彦国勤王不进，久留泗上。表之面叱责之，且
约不复饷其军，彦国愧而去。及张邦昌伪赦至，率郡
官哭于天庆观，而焚其赦书。伪命卒不能越泗而南。
所试才一郡，而所立如此，许、颍之间，猎徒谓之“贾大
夫”云。

绍兴末，谢景思守括苍，司马季思佐之，皆名伋。刘季
高以书与景思曰：“公作守，司马九作倅，想郡事皆如
律令也。”闻者绝倒。

张达明虽早历清显致位纲辖然未尝更外任奉祠
居临川郡守月旦谒之达明见其驺导叹曰：“人生唯
五马贵。”

《宋史勾涛传》：涛除给事中，知池州。秦桧常令人喻意，
欲与共政，涛谢之。桧讽言官劾之，不报。帝谓桧曰：“‘勾
涛性喜泉石，与一山水近郡’。桧对曰：‘永嘉有天台雁
荡之胜’。帝又曰：‘永嘉太远，以湖州命之’。”俄以疾卒。
《老学庵笔记》：辛参政企李守福州，有主管应天启运
宫内臣武师说，平日郡中待之与监司等。企李初视
事，谒入，谓客将曰：“此特监当耳，待以通判，已是过礼。”
乃令与通判同见。明日，郡官朝拜神御，企李病足，必
扶掖乃能拜。既入，至庭下，师说忽叱𠋫卒退曰：“此神御殿也。”企李不为动，顾卒曰：“但扶，自当具奏。雍容终
礼。”既退，遂奏待罪。朝廷为降师说为泉州兵官云。
《独异志》：张嘉祐为相州刺史，至都，询故事，皆云“前后
太守多不生出郡城，苟不流死则贬。”嘉祐按其图籍，
自后周尉迟迥死王事始也。乃为回立庙，四时享之。
后三年，入拜大金吾。到吴，竞加以冕服，而其后皆荣
迁去。

《文公政训》：王詹事守泉，初到任，会七邑宰劝酒，历告
之以爱民之意，出一绝云：“九重天子爱民深，令尹宜
怀恻隐心。今日黄堂一杯酒，使君端为庶民斟。”七邑
宰皆为之感动，故民吏无不畏爱。去之日，父老儿童
攀辕者不计其数，公亦为之垂泪。至今泉人怀之如
父母。

《宋史王大宝传》：大宝知连州，代还，言连、英、循、惠、新、恩
六州居民才数百，非懋迁之地，月输免行钱宜蠲减。
高宗谓大臣曰：“守臣上殿，令陈民事，遂得知田里苦
疾，所陈五六，得一可行，其利亦不细矣。”

《广东通志》：“张宋卿字恭父，擢进士第，除秘书正字。胡
铨、张浚力荐，谓才堪大用，竟出为肇庆守，礼贤兴学，
未几卒。初，宋卿方娠，父梦人赠诗曰：‘白莲池上白莲
儿，一举成名天下知。四十二年闻富贵，满船空载月
明归’。及宋卿卒于官，年四十二，舟还。初殡僧刹，名白
莲轩。既葬于罗浮麻姑峰前有小池，号白莲，梦之验”
如此。

李维泉州人。淳熙初守南恩，弟纶提举广东常平。约
别江滨，兄弟相励以清白。纶临江矢言曰：“傥负君民，
有如此水。”遂投杯于江，杯停不没者久之，观者惊叹。
民歌曰：“石门之水清且清，晋吏一饮千古荣。争如李
公投杯盟，江流汹汹杯尚停。”

戴之邵庐陵人。乾道五年知雷州，多惠政。先守何公
凿渠引水，外无堤，咸潮时为禾害。之邵继之，沿海筑
圩岸，建桥闸以泄水，并濬二渠之淤塞，自是外无咸
潮，内有灌注，民享永利，名为戴公堤。又迁郡学于城
南府治西，自书《进学说》，劝戒诸生，请张栻为之记。嗣
是人文渐盛，郡人立思戴亭。后祀四德堂。

《宋史萧振传》：“振以敷文阁待制知成都府，安抚置制
使，军储适阙，仓吏以窘告，振奏留对籴米八万斛以
足军食，以其直归计所总计者利在掊克，即先告秦
桧，谓振唱为阙乏之语，风御史，劾振要誉，复谪池阳。
而总计者以谮得蜀帅，既而专用罗织掊克其民，民
益思振。桧死语得闻，帝大感悟，亟遣振还。成都父老”
懽呼蜀道。振至，一切以宽治。或问其故，振曰：“承緃弛
革之当严，今继苛刻，非宽则民力瘁矣。”帝嘉振治行，
谓宰臣沈该、汤思退曰：“四川善政，前有胡世将，今有
萧振。”进秩四等，加敷文阁学士。卒于成都府治，年七
十二。振两为蜀守，威行惠孚。死之日，民无老稚，相与
聚哭于道。遗表至，帝悼惜之，赙银五百两、绢五百疋，
赠四官。

《赣州府志》：“陈孔硕，候官人。登淳熙进士，令瑞金，有古
良吏风。嘉定中，知赣州，摧强植弱，子惠𥟖元。豪家沿
江障水作碓以射利，水湍，使舟行多覆，孔硕拆去之，
严为禁约，前患乃息。”

《宋史魏了翁传》：“了翁知汉州，汉号为繁剧，了翁以化
善俗为治，首蠲积逋二十馀万，除科抑卖酒之弊，严
户婚交讦之禁，复为文谕以厚伦止讼，其民敬奉条
教，不敢犯。会境内桥坏，民有压死者，部使者以闻，诏
降官一秩，主管建宁府武夷山冲佑观。未数月，复元
官，知眉州。眉虽为文物之邦，然其俗习法令，持吏短”
长，故号“难治。”闻了翁至，争试以事。乃尊礼耆耇，𥳑拔
俊秀，朔望诣学宫，亲为讲说，诱掖指授，行乡饮酒礼，
以示教化。增贡士员，以振文风。复蟆颐堰，筑江乡馆，
利民之事，知无不为，士论大服，俗为之变，治行彰闻。
嘉定四年，擢潼川路提点刑狱公事。

《常楙传》：楙字长孺，以集英殿修撰知平江。值旱，故事，
郡守合得缗钱十五万，悉以为民食。军饷助蠲苗九
万，税十三万，版帐十六万，又蠲新苗二万八千，大宽
公私之力。飞蝗几及境，疾风飘入太湖。节浮费，修府
库。既代，有送还事例，自给吏卒外，馀万金楮，楙悉不
受。吏惊曰：“人常言侍郎不爱钱，果然。”

《齐东野语》：贾师宪淳祐己酉岁为湖广总饷时，方岳
巨山知南康军。一日，总所纲运经从星江押纲，军卒
骄悍绎骚，市民横遭其祸者甚众。巨山大不能堪，遂
擒数辈断治之。贾公闻之，移文诘问，且追本军都吏。
巨山于是就判，公牒云：“总领虽大，湖广之尊；南康虽
微，江东列郡。当职奉天子命，来牧是邦，初非总领之
幕客，亦非湖广之属郡。军无纪律，骚动吾民，国有常
刑，合从断遣。此守臣职也，于都吏何与焉？牒报。”贾公
得牒，不胜其愤，遂申朝廷，乞行按劾，于是朝廷两易
郡以避之。去郡日，有士人作大旗书一诗以送之曰：
“秋崖秋壑两般秋，湖广江东事不侔。直到南康论体
统，江西自隔两三州《元史董文用传》：中统十三年，文用出为卫辉路总管。
郡当冲要，民为兵者十之九，馀皆单弱贫病，不堪力
役。会初得江南，图籍、金玉、财帛之运，日夜不绝于道，
警卫输挽，日役数千夫。文用忧之曰：“吾民敝矣，而又
重妨耕作，殆不可。”乃从转运主者言，州县吏卒足以
备用，不必烦民。即手书具官姓名保任之，民得以时
耕，而运事亦不废。

《乌古孙泽传》：“至元十四年，元帅唆都下兵闽越，宋将
张世杰攻泉州，兴化守臣陈瓒举郡应之。文天祥置
都督于南剑州，闽中郡县往往复从宋。唆都。冬十月
收福州，进攻兴化，拔之。唆都怒民反复，下令屠城。泽
说唆都开门緃民去，因得脱，死者甚众。十二月，入广
州，唆都还军。诏改兴化军为路，授泽行总管府事。民”
歌舞迎候于道曰：“是吾民复生之父母也。”喜极而继
以泣。

《张立道传》：“立道除忠庆路总管，佩虎符。先是云南未
知尊孔子，祀王逸少为先师。立道首建孔子庙，置学
舍，劝士人弟子以学，岁时行释菜礼，人习礼让，风俗
稍变。”

《卜天璋传》：“皇庆初，天璋为归德知府，劭农兴学，复河
渠，河患遂弭。时群盗据要津，商旅不通。天璋擒百数
人，悉磔以徇，盗为止息。升浙西道廉访副使。到任阅
月，以更田制，改授饶州路总管。天璋既至，听民自实，
事无苛扰，民大悦，版籍为清。时省臣董田事，妄作威
福，郡县争赂之，觊免谴，饶独无有。省臣衔之，将中以”
危法，求其罪无所得。县以饥告，天璋即发廪赈之，僚
佐持不可，天璋曰：“民饥如是，必俟得请而后赈，民且
死矣。失申之责，吾独任之，不以累诸君也。”竟发藏以
赈之，民赖全活。其临事无所顾虑若此。火延饶之东
门，天璋具衣冠向火拜，势遂熄。鸣山有虎为暴，天璋
移文山神，立捕获之，以治行第一闻。

《萧拜住传》：拜住知中山府，以忧去官。属仁宗过中山，
有同官谮于近侍曰：“知州去官，实惮迎候烦劳耳。”帝
颔之。适行田野间，见老妪问之曰：“府中官孰贤？”对曰：
“有萧知府。馀不知也。”复过神祠，有数老人焚香罗拜，
遣问之曰：“汝辈何所祷？”合辞对曰：萧知府奔丧还，欲
速其来，是以祷也。帝意遂释。

《遂昌杂录》：宛丘公尝言：为吏吴下时，吴守则赵公讳
全也。吴方内附，顽民时时陆梁，其犷甚，故犯法者擒
至加捶掠，侯必叱令痛捶楚之，虽死不贷。若夫里正
主首以徭役受捶者，侯必瞑目嗟叹曰：“以征科受薄
罚，其何忍加重焉？”继除杭州，吴民泣送，不忍舍之去。
时浙省以宗室大臣镇之，待宪臣如司属，概可知。而
侯以刚正不少屈，至擒其家奴，枷项以示众，久之不
胜大臣之折辱也。竟卒于杭。时人拟以赵广汉
仰山《脞录》。蜀南部王乐善天爵，洪武间举贤良，入见，
上问曰：“汝读何经，且试其钦若昊天之文。”称旨。又问：
“汝知知县，知州如何做？”对曰：“首要得民心，民心既得，
则州县之事治矣。”又问：“汝知知府如何做？”对曰：“戒左
右勿为州县之扰，州县无扰，则府事治矣。”又问：“汝知
布政如何做？”对曰：“臣井蛙，无远大之识，不敢强惑圣
听。”上喜曰：“谦而婉，天爵之对也。”遂授太原府知府，绰
有政绩。

临海赵太守，洪武间卒业太学，为中贵题《蚕妇图》云：
“蚕未成丝叶已无，鬓云撩乱粉痕枯。宫中罗绮轻如
布，争得王孙见此图。”太祖幸中贵宅，见之，诘问，中贵
以赵对，即召除肇庆知府。在郡有廉声。及归，叹曰：“昔
赵清献持一砚，今吾倍之。”遂持二砚以归。时号“赵双
砚。”

《苏谈》：“革除年间，太守姚公最为重士，尝礼俞贞木于
布衣之中，数数馈以薪米，因此遂复得钱继中。二老
儒，皆征出部下，自姚公折节顾好，悉为贵客。郡中尝
开宴彦士，并集一右列指使，据坐上席，继中骂之。贞
木践继中足，劝使勿骂，继中骂愈急，太守问故，继中
曰：‘公今日设会，当以尊士为重，更无日子使一武臣
坐诸宾上耶’？”右列惭谢，退避下座。是时四海初定，武
功方盛，卫将赫赫，在姚公固不敢与之抗礼，置之上
座，盖非其本心云。而继中当筵叱骂，太守为之弥缝
周全，指使为之从容避席，皆可谓难得者也。

《椒宫旧事》：“初，魏观、蔡本应召为苏州守，引入后宫，二
人领宸旨，将辞出，上遽止之。少顷后出，宫人奉酒果
以从，上手酌以赐二臣。”

《献征录》：建文时，姚善为吴郡守，数造请郡贤，访求治
道。隐士王宾独居陋巷，善徒步造门，称名致礼，宾后
报谒，但望门再拜而返。又有钱芹者，自守甚高，善欲
往见，使人道意。芹曰：“芹，民也，礼不可往见于庭。明公
诚下士，请俟月朔会于学宫。”善如期至，迎芹上坐，延
质经义。芹曰：“此士之业也，公事有急于此者。”善竦然
问之。芹出一简以授，竟不交言而去。视之，皆战守制
胜术也。时靖难兵已南下，善因密结诸郡，训练兵民，
相约勤王，而荐芹为行军司马。文皇即位，索黄子澄甚急。子澄走苏，约共航海，以图恢复。善曰：“公朝臣，可
四出号召。善职守土，义当与城存亡，不可去也。”子澄
遂去。善为其属许千户等缚见文皇。文皇诘责善声
色不逊，死之。

英宗朝，温州守何文渊入为少司寇，特荐侍御刘谦
代己。治郡九年，善政甚多，尝语人曰：“守与令虽官阶
不同，皆职民牧。赫赫为威，民不近也；察察为明，民罔
容也。平易近民，守令之道也。”人以为名言。

温州守郁山，字子静。时元辅张孚敬虽归，上眷犹厚，
部使以下，望风争趋，山独处之以礼。孚敬建宝纶楼，
大治第宅，又求广基地，强勒市买不休。山自往止之
曰：“夫居第当传之子孙，公今移易几何？家匝垣已里
馀矣，而意犹未足，殆非所以善后计也。且公居朝，尝
喜称伊、傅、周、召之为相，奈何所以处家者顾出萧何、
李沆下哉？”张怒作色，山不顾而出，然地亦不再广。
《中州野录》：李公聪，广之顺德人，成化丁未，以监察御
史来守于饶。岁旱，或告以如故事谒庙设坛，延巫祝
以祷之。公曰：“惟心可以格天，何虚文謟渎为哉！”遂省
刑罚，释无辜，斋沐外寝，再拜吁天，随祷而应。治尝厄
于火，虽暮夜，公必往拯之曰：“延火之舍不绝，则薰天
之势难遏。”乃令系绠于楹栋间，亲自下车，先民为力
挽拽之。民止公曰：“贵重之体，安能胜此劳耶？”公尚不
辍。屋将倾，民恐伤之，呼号扶护而去。饶尚元夕张灯，
公亦夜出观之，或箫鼓而歌，惧公来而止，遂令勿遏。
忻然下车，既听且和之。噫他人处此，必以妨清誉为
嫌，公则偕乐之念愈著，爱民之誉愈彰。非治化之素
敷于人哉，畴克尔哉！

《畜德录》：“有一郡守治酒具进，用盒纳妓于内，径入幕
府。都御史韩公雍知必有隐物，召郡守入，开盒令妓
奉酒毕，仍纳于盒中，随太守出。其阔大如此。亦一时
之权术也。”

陈继儒《见闻录》：吾乡唐公珣知福州府时，岁凶旱，到
官之日，霖雨滂沛，人皆相贺。先是，迎公者援故事请
先谒藩、臬，公曰：“‘未成妇而见姑嫜，可乎’？竟先之任。”
《明臣十节》：杨公继宗知嘉兴，治一豪强，伏罪而释之。
其民改过，杜门五年不出。后以事入城，行由治前桥，
公识之，使人召而来曰：“尔今为吾良民矣！”遗米一斛。
势人子由医官谋署县篆，大窃帑金，莫敢云何。公至，
收治追金。御史行台欲出之，乃诘公曰：“盗有失主，何
人也？”公曰：“朝廷即失主。”又诘曰：“原告何人也？”公曰：“知
府即原告。”御史惭而去。公逾壮年即独居，在嘉兴九
年，止一老仆，朝夕饭两盂，蔬两豆而已。夫人自其乡
来，阅三日促归。官满回郡，居宿客堂。蔡介夫厉清操，
独以绝饮为难能，常歌《公行自励》云。

《中说事君》篇：“子见牧守屡易，曰：‘尧舜三载考绩，仲尼
三年有成。今旬月而易，吾不知其道’。薛收曰：‘如何’？子
曰：‘三代之兴，邦家有社稷焉；两汉之盛，牧守有子孙
焉。不如是之亟也。无定主而责之以忠，无定民而责
之以化，虽曰能之，末由也已’。”

《十三洲记》：郡之言君也，改公侯之封而言君者，至尊
也。郡守专权，君臣之礼弥崇。今郡字，君在其左，邑在
其右。君为元首，邑以载民，故取名于君，谓之郡。
王隐《晋书》，何曾上言：“郡守之权虽轻，犹御千里，比之
于古列国之君也。”

《山公启事》：“晋制，春夏农月不迁改长吏郡守县令之
属，以其妨农事故也。”

《唐书张九龄传》：“九龄上言，今刺史，京辅雄望之郡，犹
少择之。江淮、陇蜀、三河大府外，稍非其人由京官出
者，或身有累，或政无状，用牧守之任，为斥逐之地。武
夫流外积资而得，不计于才。刺史乃尔，县令尚可言
哉！京师衣冠所聚，身名所出，从容附会，不勤而成，是
大利在于内而不在于外。智能之士，欲利之心，安肯”
复出为刺史县令哉！宜遂科定其资，不历都督。刺史
虽有高第，不得任侍郎；列卿；不历县令，虽有善政，不
得任台郎给舍。都督守令虽远者，使无十年任外。如
不为此而救其失，恐天下犹未治也。

《郡国志》：“鸡坡之侧，即春申君之子假居之地也，后有
守居之，以数失火，故涂以雄黄，遂名黄堂。”

《通典》：“后汉或以尚书令、仆射出为太守，锺离意、黄香、
桓荣、胡广是也；或自郡守入为三公，虞延、第五伦、桓
虞、鲍昱是也。”

《演繁露》今郡守马后乐，即古鼓吹也。《古今乐录》曰：“后
汉以给边将万人，将军得之。”刘熙《释名》曰：“横吹麾幢，
皆大将所有。班超为将兵长史，故假鼓吹幢麾也。其
谓假者，超未为大将，止为长史，故许借大将鼓吹幢
麾而用之。”

《野客丛谈》：近以《中和》《乐职》诗为太守事用。余考《王褒
传》：神爵、五凤间，天下殷富，宣帝修武帝故事，作歌诗。
益州刺史王襄欲宣风化于众庶，使王褒作《中和》《乐职》《宣布诗》，选好事者歌之。宣帝曰：“此盛德之事，吾何
足以当之？”《何武传》所载，大率亦然。此是监司颂朝廷
之德化，何与太守事？今人颂太守治政，往往有中和、
“乐职”之语，似不考当来之意。所谓“中和、乐职、宣布诗”
者，三篇诗名耳。注谓：“中和者，言政教隆平，得中和之
道；乐职者，谓百官万姓乐得其常道；宣布”，谓德化周
洽，遍于四海，岂郡守之所安哉？张曲江任洪州日，自
有诗曰“乐职在中和”，此语益谬矣。王褒《四子讲德论》
亦曰：“所谓中和、乐职、宣布之诗，刺史”见太上圣明，股
肱竭力，德泽洪茂，黎庶和睦，天人并应，屡降瑞福，故
作三篇之诗以歌咏之也。其意正如此。所以褒作《甘
泉颂》，有曰：“想圣主之优游，咏中和之诗，读太平之颂。”
观此益知其事非郡守所当用者也。

唐故事，以左鱼给郡守，以右鱼留郡库，每郡守之官，
以左鱼合郡库之“右鱼”，以此为信。自周显德间废，而
此制不可复。唐之鱼符，即古者“铜虎符”之意也。按：古
之符节，左以与郡守，右以留京师，非谓留郡库也。谓
郡守往回，以所授之左符合京师之右符，以防其伪。
其或遣便调发于郡国，则请内库之右符，以合郡国
之左符，如魏公子无忌入王卧内，窃虎符，以召晋鄙
之兵，救平原之难是也。大略如此。然观《唐志》谓“符宝
郎掌国之符节，藏其左而班其右。”《环济要略》：“铜虎符、
竹使符，中分留其左半，以右半付之。”则知古之符藏
其右而班其左，后之符藏其左而班其右，此为不同。
今《刑统》出左符以合右符，是亦左者在内，右者在外
也。说者谓请内库之左符，以合郡国之右符耳。
《甯成传》末载周阳由为郡守，汲黯、司马安俱在二千
石列，未尝敢均茵，司马安不足言也。仆观汲长孺与
大将军亢礼，长揖丞相，面责九卿，矫矫风力，不肯为
人。下至为周阳由所抑，何哉？盖周阳由亡赖小人，其
在二千石列，肆为骄暴，凌轹同事，若无人焉。汲盖远
之，非畏之也。异时河东太守胜屠公，不堪其侵权，遂
与之角，卒并就戮，玉石俱碎，可胜叹恨。士大夫不幸
而与周阳由辈同官，逊而避之，不失为厚德，何苦与
之较而自取辱哉！观长孺胜屠，盖亦知所处矣。
《汉循吏传序》载“宣帝以为太守吏民之本，数变易则
下不安，民知其”将久，不可欺罔，乃服从其教化。故二
千石有治理效，辄以玺书勉励，增秩赐金，或爵至关
内侯。公卿缺，则选诸所表，以次用之。是故汉世良吏，
于是为盛。不知宣帝致此者，于久任劝励之外，又有
所谓保全之术，使之不能动摇，故其得以肆志于职
业间，而无恐惧不安之态，是以成久任之治效也。观
王嘉尝曰：“国家有急，取办于二千石。二千石尊重难
危，乃能使下。”孝宣皇帝爱其良民，吏有章，劾事留中，
会赦壹解。故事：尚书希下章为烦扰百姓，证验系治，
或死狱中，章文必有敢告之字，迺下。知宣帝致当时
良吏又济以此术，不因王嘉言，孰从而知之？

《缃素杂记笔谈》云：今人守郡，谓之建麾，盖用颜延年
诗“一麾乃出守。”此误也。延年谓一麾者，乃指麾之麾，
如武王右秉白旄以麾之麾，非旌麾之麾也。延年阮
始平诗云：“屡荐不入官，一麾乃出守。”者以山涛荐咸
为吏部郎，三上，武帝不用，后为荀勖一挤，遂出始平，
故有此句。延年被摈，以此自记耳。自杜牧为《登乐游
原》诗云：“拟把一麾江海去，乐游原上望昭陵。”始谬用
一麾，自此遂为故事。凡此以上，皆存中之语。以余意
测之，杜樊川之意则善矣，而谓之“拟把”，则尤谬也。盖
自作太守而谓之“一麾”，于理无碍，但不可以此言赠
人作太守耳。宋景文公诗云：“使麾得请印垂要”，又云：
“一封通奏领州麾。”又云：“乞得一麾行。”又云。“竟获一麾
行。”是真得延年之意。未尝谬用也。

《宾退录》：唐人称县令曰“明府”，而汉人则谓之“明廷”，见
范晔《张俭传》。明府以称太守，如老叟称刘宠，刘翊称
种拂，高获称鲍昱皆然。

鼠璞。本朝职事官并以寄禄官品高下为权。行、守、试
侍郎、尚书，始必除权即真，后始除试守行。予考之，汉
试守即权也。《年纪》令吏二百石以上，满秩为真。如淳
曰：“诸官吏初除，皆试守一岁为真，食全俸。赵广汉守
京兆，韩延寿守冯翊，尹翁归守扶风，皆满岁为真。”是
守试即权，未得为真也。权字，唐始用之。韩愈权知国
子博士，三岁为真，今以权与守，试分真假，全无其义。
《国老谈苑》：太祖尝语赵普曰：“唐室祸源在诸侯难制，
何术以革之？”普对曰：“列郡以京官权知，三年一替，则
无虞。”因从之。

《清波杂志》：番江寓客赵叔简编修宣和故事，家藏东
坡亲书历数纸。盖坡为郡日当直司日生公事必著
于历，当晚勾消，唯其事无停滞，故居暇日可从。诗酒
之适，“欲将公事湖中了，见说官闲事亦无。”乃秦少章
所投。坡诗盖状其实。

《老学庵笔记》：“祥符东封，命王钦若、赵安仁并判兖州，
二公皆见任执政也。庆历初，西鄙未定，命夏竦判永
兴，陈执中、范雍知永兴。一州二守，一府三守，不知当时如何分职事既非长贰，文移书判之类，必有程式，
官属胥吏，何所禀承？国史皆不载，莫可考也。然当时
谏官御史不以为非，诸公受之，亦不力辞，岂在其时”
亦为便于事耶？宣和中，复幽州以为燕山府，蔡靖知
府，郭药师同知。既增“同”字，则为长贰，与庆历之制不
同。

忠州在陕路，与万州最号穷陋，岂复有为郡之乐？白
乐天诗乃云：“唯有绿樽红烛下，暂时不似在忠州。”又
云：“今夜酒醺罗绮暖，被君融尽玉壶冰。”以今观之，忠
州那得此光景耶？当是不堪司马闲冷，骤易刺史，故
亦见其乐尔。可怜哉！

姓“但”者，音若檀。近岁有岭南监司曰但中庸是也。一
日，朝士同观报状，见岭南郡守以不法被劾，朝旨令
但中庸根勘。有一人辄叹曰：“此郡守必是权贵所主。”
问：“何以知之？”曰：“若是孤寒，必须痛治，此乃令但中庸
根勘，即是有力可知。”同坐者无不掩口。其人悻然作
色曰：“拙直宜为诸公所笑！”竟不悟而去。

《墨客挥犀》：世谓太守为五马，人罕知其故事。或言《诗》
云：“孑孑干旟，在浚之都。素丝组之，良马五之。”郑注谓
《周礼》州长建旟，汉太守比州长，法御五马，故云。后见
庞几先朝奉云：“古乘驷马车，至汉时，太守出则增一
马，事见《汉官仪》也。”

《群碎录》：“《汉官仪》：太守五马。”盖天子六马，诸侯五马。又
云：“汉制，九卿则二千石以右骖，太守驷马而已。其加
秩中二千石乃右骖，故以五马为太守美称。”

“王羲之守永嘉，庭列五马”，后遂援为太守事。

《懒真子录》：有客问于仆曰：“古今太守一也，而汉时太
守”如此何也？仆曰：“汉郡极大，又属吏皆所自除，
故其势炎炎，非后世比。只此会稽郡，考之县二十六：
吴，即苏州也；乌伤，即婺州也；毗陵，即常州也；山阴，即
越州也。《由拳注》云：‘古之檇李，即秀州也；大末，衢州也；
乌程，湖州也；馀杭，杭州也；鄞，明州也’。”以此考之，即今
浙东西之地，乃汉一郡尔。宜乎朱买臣等为之气焰。
“如此也，
觚不觚录？”余在山东日，待郡守礼颇简，留饭一次，彼
必侧坐，虽迁官谒辞，送之阶下而已，遣官人投一刺，
亦不答，盖其时皆然。其后复起，累迁山西按察使。一
日，清军、提学二道偶约余同宴，二郡守升官者置酒
于书院，余甚难之，第令列名与分，而辞不往。乃闻具
糖席，张嬉乐，具宾主纵饮，夜分而罢，颇以为怪。后问
之余弟。乃知近日处处皆然。不以为异也。

余初任山东时，布、按二司后堂无留郡守坐者。留之
坐，则必于私衙，虽设饭无害。而起官至山西臬，则自
守以至倅理，无不留坐后堂者矣。当时抚按不留郡
守令坐，司理、县令行取，亦只立待茶而已。今两直隶
至留饭矣。闻之各省，尚不尽然。

《日知录》：唐制，京郡乃称府，至宋则潜藩之地皆升为
府。初，宋太宗、真宗皆尝为开封府尹，后无继者，乃设
权知府一人，以待制以上充。崇宁三年，蔡京乞罢权
知府，置牧尹各一员，牧以皇子领，尹以文臣充。是权
知府者，所以避京尹之名也。今则直命之为知府，非
也。

《隋书酷吏传》：库狄士文为贝州刺史，凡有出入，皆封
署其门，僮仆无敢出外。此今日居官通例，而史以为
异事，岂非当日法制虽严，而关防未若今之密乎？末
世人习浇讹，防闲日甚，少不禁饬，则奸宄之徒，投间
抵隙，无所不至。长史到官，以关防为第一义。然愚以
为但无至公之心以御之尔。《世说》：晋文王亲爱阮嗣
宗，阮从容言：尝游东平，乐其土风，愿得为东平太守。
文王从其意。阮骑驴径到郡，至则坏府舍诸壁障，使
内外相望，然后教令一郡清肃。十馀日复骑驴去。唐
姚合为武功尉，其县居诗曰：“朝朝门不闭，长似在山
时。”在旷达之士犹且为之，而况于大贤也。